АҞӘА, лаҵара 3 – Sputnik, Бадраҟ Аҩӡба. Акциа "Ԥсра зқәым архәҭа" Аԥсны ахы-аҵыхәа имҩаԥысуеит лаҵара 9 рзы ҳәа Sputnik иазеиҭеиҳәеит Аԥсны иҟоу "Россотрудничество" ахада ихаҭыԥуаҩ Евгени Павлов.
"Акциа "Ԥсра зқәым архәҭа" Аҟәа ихацыркхоит Ахақәиҭра ашҭаҟынтә асааҭ 11:00 рзы, асааҭ 12:00 рзы алахәылацәа Леон имҩаду ахь рхы рханы инеиуеит. Леон имҩаду ианыланы амшын аԥшаҳәаҿы игылоу аколоннадахь ицоит. Уантәи Идырым асолдаҭ иҳаҭгәын ахь инеиуеит", - иҳәоит иара.
Акциа "Ԥсра зқәым архәҭа" есышықәса ауаа рацәа еизнагоит ҳәа азгәеиҭоит Павлов.
Дарбанызаалак илшоит "Россотрудничество" ашҟа изааигәоу ауаа рфотосахьа иманы днеирц. Уа иара акциа иаладырхәуа афотосахьақәа рформат ахь ииаганы иркьыԥхьуеит.
Адыррақәа рзы аҭел уасыр алшоит абри аномер ала: +7-940-776-01-61.
Тҟәарчал ақалақь аҿы акциа иалагоит асааҭ 12:00 рзы. Акциа алахәылацәа Владислав Арӡынба ихьӡ зху апарк ахь инеиуеит, уантәи - Ахьӡ-аԥша апарк ахь.
Гәдоуҭа ауснагӡатәқәа ирылагоит Нестор Лакоба ибаҟа аҿаԥхьа, асааҭ 10:00 рзы.
Очамчыра акциа алагоит Акультура Ахан аҟынтәи асааҭ 10:00 рзы. Акциа иалахәхоит ақалақь ашколқәа хԥа рҵаҩцәа.
Гагра акциа ихацыркхоит асааҭ 10:00 рзы. Имҩаԥысуеит Идырым асолдаҭ ибаҟа аҿаԥхьа.
Гал ақалақь аҿы аныҳәатә уснагӡатәқәа ирылагоит асааҭ 9:30 рзы. Аколонна мҩасуеит Акультура Ахан аҟынтәи Аиааира апарк аҟынӡа.
Акциа "Ԥсра зқәым архәҭа" хацыркын 2012 шықәса рзы Томск.
Аԥсны аџьынџьтәылатә еибашьраан иҭахаз ргәалашәара ахьӡала раԥхьаӡа акәны акциа "Ԥсра зқәым архәҭа" мҩаԥысит цәыббра 30, 2016 шықәсазы. Усҟан уи рхы аладырхәит ҩнызқьи бжаки ауааԥсыра.